Saksa rakastaa ”mustaa nollaa”: Velan pelko on syvällä talousmahdin ajattelussa, ja tästä se johtuu

Taantuman partaalla oleva Saksa on toistaiseksi pysynyt budjettikurissaan. Lisävelkaa ei haluta ottaa, vaikka velkaantumisesta jopa maksettaisiin.

Syy. Vika. Velka.

Saksankielen sanalla Schuld on monia merkityksiä. Jo niistä voi päätellä, että saksalaisten suhteessa velkaan on erityistä painolastia.

Velka ja sen ottaminen ovat Saksassa nyt pinnalla. Euroopan suurimmasta talousmaasta on kantautunut huolestuttavia talousuutisia jo jonkin aikaa. Teollisuustuotanto on laskenut, samoin luottamusta kuvaavat indeksit. Saksan bruttokansantuote on niin ikään pienentynyt, ja maa on teknisesti taantuman partaalla.